Незабравими и специални ! Започвам по този начин , защото именно това са и първите думи , с които ви свързвам . Но , думите са много ! За мен сте си специални , защото с вас ми беше и учителският дебют в пети клас . Няма да забравя лекото ми притеснение влизайки при вас преди повече от седем години , няма да забравя и гората от ръце , любопитните погледи , забавната детска разсеяност и емоция , която излъчвахте . Наистина си спомням и първия ми час в 5а тогава и задоволството ми след него ,, Ех , какви сладури и хитрeци само ‘‘ . За мене с течение на годините вие създадохте чисти и уникални приятелства не само по класове , но и между целия випуск, нещо което е наистина безценно. Емоциите , веселия глъч в училище , положителната енергия , която вляхте , убеден съм че вие ще имате привилегията да я запазите и в бъдеще по между си . Успяхте да създадете чудесни екипи !

Преди няколко дена бях пред инфоцентъра и видях част от вас и вашите успехи . Пораснали , готини и усмихнати млади хора с толкова заряд , плам в погледа. Стоях и се радвах като дете , няма как да не те залее ураган от емоции. Знам,че зад успехите на всеки един от вас стои не само труд , интелект и всеотдайност , но със сигурност и подкрепата на приятелите от училище. Сигурен съм , че създалата се ситуация от последните месеци ще закрепи още повече вашето приятелство. Вярвам ,че от само себе си ще правите всичко възможно бъдещите ви срещи да бъдат ,,офлайн“ – реални.

Запазете тази постоянна нужда от справедливост , която отстоявате и търсите. Бъдете винаги себе си и не спирайте да търсите . Времето бързо ще минава и ако смятате ,че сте открили себе си , не забравяйте да търсите и другарите си , които толкова години бяха до вас и заедно успяхте да създадете нещо специално. Създадените именно през тези години приятелства са безценни.

Вярвам ,че всеки един изпит , конкурс или състезание е предопределен като успешен за вас . Благодаря ви ,че имах възможност да работя с вас скъпи абитуриенти и вярвам приятели . Бъдете здрави, бъдете хора ! Пожелавам ви да обиколите и завладеете света !

Руслан Милев